Նիկոլայ Շուլպինով

Նիկոլայ Սեմյոնովիչ Շուլպինով (, 27 նոյեմբերի, 1885, Վեսեգոնսկ, Տվերի նահանգ, Ռուսական կայսրություն – 7 օգոստոսի, 1921, Ուլալա (ներկայում՝ Գոռնո Ալթայսկ), Ռուսաստան), ռուս գեղանկարիչ-բնանկարիչ, Գեղարվեստական շրջիկ ցուցահանդեսների ընկերության անդամ։

Կենսագրություն 

Նիկոլայ Շուլպինովը ծնվել է 1885 թվականի նոյեմբերի 27-ին Տվերի նահանգի Վեսեգոնսկի գավառի Վեսեգոնսկ քաղաքում, ազնվականի ընտանիքում։

Ավարտել է Կազանի գեղարվեստի դպրոցը, որտեղ սովորել է քանդակագործության բաժնում՝ Պրոկոպի Վասիլևիչ Ձյուբանովի մոտ, ինչպես նաև զուգահեռաբար սովորել է գեղանկարչության բաժնում՝ Խրիստաֆոր Նիկոլաևիչ Սկորնյակովի մոտ։

1911 թվականին Նիկոլայ Շուլպինովը Կազանի գեղարվեստի դպրոցի մանկավարժական խորհրդի որոշմամբ ստացել է Մոսկվայի նկարչության, քանդակագործության և ճարտարապետության ուսումնարան ընդունվելու իրավունք։ 1915 թվականին Շուլպինովն ավարտում է Մոսկվայի նկարչության, քանդակագործության և ճարտարապետության ուսումնարանը՝ ստանալով I աստիճանի նկարչի կոչում։

1916 թվականին Նիկոլայ Շուլպինովը դարձել է Գեղարվեստական շրջիկ ցուցահանդեսների ընկերության անդամ։ Նրա նկարները ցուցադրվել են Ընկերության XLIV, XLV և XLVI ցուցահանդեսներում։

1917 թվականին Նիկոլայ Շուլպինովը և Մոսկվայի նկարչության, քանդակագործության և ճարտարապետության ուսումնարանի շրջանավարտներ Յակով Բաշիլովի ու Վասիլի Պոտապենկոյի հետ միասին հիմնադրել են «Մոսկվայի դպրոցի նկարիչների միությունը» (, նախապես՝ Մոսկվայի նկարչության, քանդակագործության և ճարտարապետության ուսումնարանն ավարտածների միություն), որ համախմբում էր ավելի քան վաթսուն նկարիչների։

1917 թվականի վերջին Նիկոլայ Շուլպինովը մեկնել է Բիյսկ, ապա բնակություն հաստատել Ուլալայում, որտեղ դասավանդել է գիմնազիայում, մասնակցել երկրի հուշարձանների պահպանության Բառնաուլի բաժանմունքի աշխատանքներին, կազմակերպել Ալթայի գեղարվեստի միությունը։

Նիկոլայ Շուլպինովը մահացել է 1921 թվականի օգոստոսի 7-ին Ուլալայում։

Նիկոլայ Շուլպինի հետմահու ցուցահանդեսը, որում ներկայացվել են նրա 70 աշխատանքները, տեղի է ունեցել 1924 թվականին «Մոսկվայի դպրոցի նկարիչների միության» վերջին, երրորդ ցուցահանդեսում։

Պատկերասրահ

Ծանոթագրություններ

Գրականություն

Արտաքին հղումներ 
 
 

Ռուս նկարիչներ
Ռուս բնանկարիչներ
Պերեդվիժնիկներ
Իմպրեսիոնիստ գեղանկարիչներ
Մոսկվայի նկարչության, քանդակագործության և ճարտարապետության ուսումնարանի շրջանավարտներ
20-րդ դարի ռուս նկարիչներ